मेरठ। मरीजों के भगवान कहे जाने वाले डॉक्टर कितने संस्कारवान हैं, इसकी नजीर मेरठ के मेडीकल कॉलेज में देखने को मिली। यहां बीते दो दिनों से ओल्ड स्टूडेंट एसोसिएशन 1992 बैच के डाक्टरों का सिल्वर जुबली सेलेब्रेशन चल रहा है। मेडीकल कॉलेज के परिसर में इस दौरान जमकर धमाल हुआ, खुले आसमान में शराब के जाम छलके और नाच-गाना हुआ। मनोरंजन के लिए रशियन डांसरों का बैली डांस भी रखा गया और इस सबके बीच एंबुलेंस डॉक्टरों की शराब ढोने में लगाई गई। मेडीकल कॉलेजों की एंबुलेंस को कार्यक्रम में खाने-पीने का सामान ढोने के लिए तैनात किया गया था। एक एंबुलेंस में शराब की पेटियां इस कार्यक्रम के लिए बाहर से मंगाई गईं। ये शराब कार्यक्रम स्थल पर लगे वाइन काउंटर पर सप्लाई की जा रही हैं।